Tulos man na naglakop an NPA kasabay kan pan-organisasyon na trabaho kan CPP. Kan 1972, nakapag-establisar ini sa haros 735 na mga baryong komitiba asin dugang pang 60, asin pig-eestimar na nasa 400,000 an nasasakupan kaini na mga tawo sa bilog na nasyon. Piggamit kan CPP an NPA tangani na makapagmukna nin pag-oorganisa sa mga baryo asin magkaigwa nin komitiba sa pagrerebolusyon, asin ini nagin mga instrumento sa pag-aadministrar kan rebolusyunaryong gobyerno kan mga tawo. Pigmukna an mga komitiba sa mga baryo tangani na babaan an arkila sa mga kadagaan, halion an pangangamkam, asin asiguraron an paggadan sa mga kaiwal na tropa asin mag-eliminar sa mga panginoong maylupa, espiyang kalaban, asin man mga mararaot na elemento arog kan mga ekstorsyonista, paragadan, arsonista, asin mga kapareho.  Pag ini naimukna, riribayan na kaini an BOC tangani pormal na maestablisar an lugar bilang teritoryo kan rebolusyonaryong gobyerno. Kan panahon na idto, an NPA igwa nin 72 na squad asin 800 na regular na mga armadong tawo.